【明報專訊】呢幾日唔少紀律部隊搞開放日,宣傳4.15全民國家安全教育日。政務司長陳國基噚日同「共創明『Teen』計劃」嘅學員去咗海關學院嘅開放日,活動除咗介紹海關工作,仲有「美食街」設茶點招待賓客,食品包括「國安奶茶」,以及印上「國安」、 「家安」字樣嘅「國安平安包」,個包拳頭咁大,陳國基大讚有心思。
講開「共創明『Teen』計劃」,陳國基話上周五晚喺官邸舉辦咗一場「共創明『Teen』計劃」酒會,但今次活動係無學員學生參加,而主角係支持計劃嘅mentors友師及義工。陳國基話,如果無佢哋嘅支持,用心用力陪伴參與學員,計劃係搞唔成,又話有一名友師對佢哋講,學員被診斷為有特殊教育需要(SEN),而友師為咗與學員溝通得更好,去修讀咗一個與SEN有關嘅課程,喺經過專業訓練下,友師終於打開學員心扉,雙方建立關係,大家聽到呢件事都覺得好感動。